Woodstockfestivalen
Woodstockfestivalen, Woodstock Music & Art Fair, amerikansk rockfestival 15.-17.8.1969 i den lille by Bethel i nærheden af Woodstock, New York. På Woodstockfestivalen deltog mange af tidens største navne, bl.a. Joan Baez, Arlo Guthrie, Ravi Shankar, Janis Joplin, The Grateful Dead, Jefferson Airplane, Country Joe & The Fish (se Country Joe), Crosby, Stills, Nash & Young, Jimi Hendrix, Santana, Joe Cocker og The Who.
Arrangørerne havde regnet med, at omkring 100.000 ville besøge festivalen, men ca. 450.000 dukkede op. Dertil kom voldsomme regnstorme. Resultatet var et kaos, der bl.a. førte til, at området blev erklæret i undtagelsestilstand, men da begivenheden på trods af dette var særdeles fredelig, blev Woodstock symbolet på hippieidealer som kreativitet og spontanitet og frem for alt kærlighed.
Festivalen gav derved inspiration til lignende festivaler, fx Roskilde Festival. Meget af musikken er blevet udsendt på plade, og der blev lavet en Oscarbelønnet dokumentarfilm, Woodstock (1970), om festivalen. I 1994 og 1999 afholdtes der jubilæumsfestivaler til minde om den oprindelige Woodstockfestival.